b'\n_START_ARTICLE_\nKongeparken i Nybergsund\n_START_PARAGRAPH_\nKongeparken i Nybergsund i Trysil kommune ble \xc3\xa5pnet 16. juni 1946 av kong Haakon VII. Parken st\xc3\xa5r i det skogholdet der Kongen, kronprins Olav og deler av den norske regjering s\xc3\xb8kte tilflukt mot et tysk bombeangrep 11. april 1940. Parken rommer en byste av kong Haakon, en byste av kong Olav V (reist i 1990), en minnebauta og en informasjonstavle p\xc3\xa5 norsk, engelsk og tysk (satt opp i 2015).\n_START_SECTION_\nBakgrunn\n_START_PARAGRAPH_\nNatt til 11. april 1940 tilbrakte kong Haakon VII og statsminister Johan Nygaardsvold p\xc3\xa5 Hegg g\xc3\xa5rd utenfor Nybergsund. Den britiske ambassad\xc3\xb8ren Cecil F. J. Dormer, andre diplomater og noen journalister var ogs\xc3\xa5 kommet til Nybergsund. Formiddagen 11. april var det statsr\xc3\xa5d i Nybergsund. F\xc3\xb8lget oppholdt seg i Nybergsund utover dagen. I en times tid fra kl. 17.00 angrep elleve tyske fly av typen Heinkel He 111 med sprengbomber, brannbomber og mitralj\xc3\xb8ser. Kongen, kronprinsen og regjeringsmedlemmene unnslapp s\xc3\xa5vidt bombingen etter at de hadde l\xc3\xb8pt til et skogholt fra Nybergsund turiststasjon der de spiste middag. De ble varslet av en ung gutt som h\xc3\xb8rte flyene komme.'